Diari Oficial de la Generalitat Valenciana


Sumari del DOGV 2218, del 02-03-1994 (1994/830701)

ORDRE de 24 de febrer de 1994, de la Conselleria de Treball i Afers Socials, per la qual es determinen els programes de formació professional ocupacional i contínua i es regula el procediment general per a l'atorgament d'ajudes durant l'exercici 1994.
-----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/02/24/(1)/dof/vci/html**

### Dades del document

Número de DOGV
:   2218

Data del DOGV
:   02-03-1994

Secció del DOGV
:   DISPOSICIONS GENERALS

Número del document
:   1994/830701


Data del document
:   24-02-1994

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

Anàlisi jurídica

ORDRE de 24 de febrer de 1994, de la Conselleria de Treball i Afers Socials, per la qual es determinen els programes de formació professional ocupacional i contínua i es regula el procediment general per a l'atorgament d'ajudes durant l'exercici 1994. [94/1357]  
En coherència amb el valor estratègic que la formació professional ocupacional i contínua té en el desenvolupament econòmic de la Comunitat Valenciana, cal donar, a través de la formació, una resposta adequada a les necessitats de qualificació demandades en el mercat, tant en la realitat productiva com en la seua projecció de futur.  
Les actuacions de la Conselleria de Treball i Afers Socials en matèria de formació professional ocupacional i contínua estan marcades per un esforç per donar resposta a una dimensió regional lligada als processos de desenvolupament econòmic, amb un criteri compensador davant els desequilibris existents.  
En conseqüència, cal iniciar i consolidar actuacions en matèria de formació que permeten: potenciar el caràcter de la formació com a variable estratègica del desenvolupament local i comarcal; mobilitzar els recursos humans per ampliar la societat activa en tots els seus àmbits i millorar la posició de col·lectius amb problemes d'inserció sòcio-laboral; fomentar el desenvolupament de les qualificacions adaptades a l'ocupació.  
L'eficàcia de les diferents accions està estrictament relacionada amb les característiques particulars dels col·lectius que componen la nostra població activa, així com amb les necessitats concretes de formació que requereix el sistema productiu, però també han d'estar presidides per l'aplicació dels principis de transparència i d'eficàcia que han de caracteritzar tota actuació pública.  
Aquest enfocament requereix un marc d'actuació coherent que permeta accions concordants amb l'oferta i la demanda del mercat laboral, la seua heterogeneïtat i les possibilitats i limitacions de cada instrument d'intervenció, dins d'un procés de millora de la qualitat de les accions que es desenvolupen.  
En aquesta línia, aquesta ordre pretén regular els diversos programes i definir les seues característiques pròpies, així com aquelles consideracions que, de caràcter general, han de servir per guiar les actuacions de la Conselleria de Treball i Afers Socials i de les entitats que col·laboren en l'execució dels diferents programes.  
Per això, d'acord amb l'article 7 del Decret 12/1992, de 16 de gener, sobre el programa d'actuacions de la Generalitat Valenciana en matèria de foment d'ocupació, i fent ús de les facultats que em confereix la Llei 5/1983, de 30 de desembre, de Govern Valencià, i el decret que aprova el Reglament Orgànic i Funcional de la Conselleria de Treball i Afers Socials, i havent pres en consideració les aportacions dels agents socials representats en el Consell Valencià de Formació Professional,  
ORDENE  
TíTOL PRELIMINAR  
CAPíTOL I  
Disposicions generals  
Article primer. Objectius i mitjans  
1. Aquesta ordre pretén fomentar el desenvolupament d'activitats de formació professional ocupacional, d'especialització i de reciclatge, tant de la població aturada com de l'ocupada, a fi d'aconseguir la màxima integració i promoció laboral dels treballadors i treballadores, així com l'augment de la competitivitat del teixit empresarial valencià, a través del desenvolupament de les capacitats dels seus recursos humans.  
2. Per al compliment dels objectius enunciats anteriorment, la Conselleria de Treball i Afers Socials, a través de la Direcció General de Formació i Inserció Professional, utilitzarà els següents mitjans:  
a) La col·laboració amb altres institucions públiques de la Generalitat Valenciana.  
b) La col·laboració amb organitzacions empresarials i sindicals, empreses, entitats i institucions tant de nacionalitat espanyola com estrangera, que tinguen els projectes que més s'adeqüen a la consecució dels objectius assenyalats en el punt 1 d'aquest article.  
Pel que fa al punt 2, la Conselleria de Treball i Afers Social podrà subscriure concerts i convenis de col·laboració amb aquestes entitats, per al millor desenvolupament, execució i seguiment de determinats programes previstos en aquesta ordre. En aquests convenis o acords s'establiran les condicions específiques per a l'aplicació del que regula el capítol II del títol preliminar d'aquesta ordre.  
Article segon. Mecanismes d'actuació  
En el marc d'aquesta ordre, la Direcció General de Formació i Inserció Professional podrà concedir:  
a) Ajudes a entitats col·laboradores que facen directament o que aporten els mitjans necessaris per al desenvolupament d'accions formatives.  
b) Subvencions a entitats sense ànim de lucre per a la creació, adequació i equipament de centres en què es realitzen o es realitzaran accions de formació professional ocupacional en els termes que s'establesquen en determinats programes regulats en aquesta ordre.  
c) Ajudes econòmiques als alumnes que participen en les accions formatives.  
Article tercer. Programes d'actuació  
Les accions formatives s'organitzaran segons els següents programes:  
a) Programes d'integració social per a col·lectius amb dificultats subjectives d'integració sòcio-laboral.  
b) Programes d'inserció al treball.  
c) Programes de promoció i desenvolupament econòmic.  
d) Programes de formació a distància.  
Article quart. Col·lectius als quals es dirigeixen els programes  
Els programes aniran adreçats a treballadors/es en situació d'atur o ocupats.  
En els corresponents títols d'aquesta ordre es delimiten les característiques específiques dels col·lectius destinataris dels programes formatius.  
Article cinquè. Finalitat de les ajudes  
Les ajudes aniran destinades a:  
- Al finançament total o parcial de les accions formatives que es desenvolupen dins dels programes definits en aquesta ordre.  
- A l'alumnat assistent a les accions formatives.  
Article sisè. Conceptes que determinen la quantia de les ajudes  
Les subvencions que es concedesquen a fi de compensar el cost de les accions formatives, es determinen en funció dels següents conceptes:  
a) Retribució al professorat, tant en les tasques docents com les preparatòries o d'elaboració de mitjans didàctics.  
b) Assegurança d'accidents, depreciació d'instal·lacions i equips, material didàctic i fungible.  
c) Publicitat, captació, selecció i inserció dels alumnes.  
d) Ajudes econòmiques destinades a l'alumnat participant en les accions formatives.  
e) Altres conceptes no regulats en els apartats anteriors i dels quals es justifique la necessitat per a la realització d'una determinada acció formativa.  
Article setè. Difusió d'activitats  
En totes aquelles activitats subvencionades que comporten divulgació, difusió o publicació, caldrà fer-hi constar expressament el patrocini de la Conselleria de Treball i Afers Socials de la Generalitat Valenciana, i s'atendran a les instruccions cursades a aquest efecte per la Direcció General de Formació i Inserció Professional.  
CAPíTOL II  
Bases reguladores de caràcter general per a la concessió   
d'ajudes a entitats beneficiàries en tots els programes  
Article vuitè. Requisits generals dels beneficiaris  
1. Podran col·laborar en la realització dels programes que regula aquesta ordre empreses, organitzacions empresarials, organitzacions sindicals i entitats públiques o privades.  
2. Els beneficiaris de les distintes ajudes, entenent-hi com a tals els perceptors de les subvencions, hauran de reunir els següents requisits generals:  
a) Exercir l'activitat en la Comunitat Valenciana i realitzar l'acció subvencionada dins del seu àmbit territorial.  
La Direcció General de Formació i Inserció Professional, mitjançant resolució expressa motivada, podrà atorgar ajudes a aquells projectes que per les seues especials característiques hauran de ser desenvolupats fora del territori de la Comunitat Valenciana.  
b) Estar al corrent en les seues obligacions tributàries i amb la Seguretat Social, Si està exempt d'aquestes obligacions, caldrà acreditar documentalment l'exempció.  
c) Haver complert les obligacions adquirides, en el supòsit d'haver estat beneficiaris d'anteriors subvencions de la Generalitat Valenciana.  
d) Complir les condicions de professionalitat i/o especialització requerides a cada programa.  
e) Acreditar la capacitat suficient en mitjans materials, humans i organitzatius per complir amb els objectius establerts en cada programa.  
Les accions formatives hauran de ser desenvolupades per la pròpia entitat sol·licitant i no s'hi permetrà la contractació, llevat dels següents supòsits:  
- Subvencions concedides a administracions locals, organitzacions sindicals i empresarials.  
- Subvencions concedides per al desenvolupament dels programes de promoció i desenvolupament econòmic per a petites i mitjanes empreses.  
En cap cas l'entitat beneficiària no podrà realitzar la contractació de manera que li aporte benefici econòmic.  
3. Podran ser beneficiaris de les ajudes els qui complesquen, a més de les condicions generals anteriorment exposades, les específiques que per a cada programa es determinen en aquesta ordre.  
4. Quan l'entitat beneficiària ho siga també de subvencions o ajudes per a la mateixa finalitat procedents de qualsevol altra administració o ens públic, l'import de les ajudes concedides mai no podrà ser de tal quantia que, aïlladament o en concurrència, no supere el cost de les activitats que s'han de desenvolupar.  
Article novè. Procediment  
1. Presentació de documentació.  
La presentació de documentació per a la sol·licitud de subvencions es realitzarà en dues fases:  
Primera fase: en aquesta fase es presentaran els següents documents:  
a) La sol·licitud de la subvenció i model de memòria degudament formalitzats segons els models que es recolliran en les direccions territorials escaients. Les direccions territorials facilitaran aquests models en suport magnètic a les entitats que així ho sol.liciten.  
Quan una entitat sol·licite ajudes per desenvolupar més d'una acció formativa dins d'un mateix programa, l'haurà de fer constar en el model de sol.licitud i caldrà presentar una memòria per cada acció.  
b) Acreditació de la personalitat dels sol·licitants de la següent manera:  
- Les persones jurídiques acreditaran la seua personalitat mitjançant la presentació de l'escriptura de constitució o modificació escaient, inscrita en el registre corresponent o, si s'escau, a través del certificat del registre competent.  
- Els empresaris individuals acreditaran la seua personalitat mitjançant la presentació del document nacional d'identitat o fotocòpia compulsada per l'administració o legalitzada per notari.  
Aquests documents es presentaran en el registre de les direccions territorials de la Conselleria de Treball i Afers Socials a Alacant (c/ Pintor Llorenç Casanova, 6), a Castelló (pl. Maria Agustina, 1-2n) i a València (av. Baró de Càrcer, 36), o en qualsevol dels llocs establerts en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Segona fase: com a pas previ a la resolució favorable de l'expedient, de les direccions territorials requeriran, en un termini màxim de deu dies hàbils comptadors a partir de l'endemà de la comunicació del requeriment a les entitats sol·licitants, la següent documentació:  
a) Fotocòpia del DNI del representant legal de l'empresa o entitat sol·licitant.  
b) Acreditació de la representació amb què actua la persona que subscriu la sol·licitud.  
c) Acreditació d'estar al corrent en el compliment de les obligacions tributàries i amb la Seguretat Social, mitjançant la presentació dels certificats corresponents, o, si escau, documents que acrediten l'exempció.  
d) Declaració jurada d'haver complert les obligacions imposades com a beneficiaris d'anteriors subvencions concedides per la Generalitat Valenciana o, si escau, de no haver estat beneficiari de subvencions de la Generalitat Valenciana.  
e) Fitxa de manteniment a tercers.  
En el cas que les entitats sol·licitants siguen estrangeres, caldrà presentar la documentació que es considere equivalent en el seu país d'origen a la requerida en aquest article. L'esmentada documentació s'haurà de presentar traduïda al castellà o al valencià.  
2. Terminis de presentació.  
Els terminis de presentació de les sol·licituds seran els següents:  
a) Per als programes d'integració social per a col·lectius amb dificultats objectives d'integració sòcio-laboral: s'hi estableix un únic termini de presentació que finalitzarà el dia 30 d'abril de 1994.  
b) Per als programes d'inserció al treball s'estableix un únic termini de presentació, que finalitzarà el dia 30 d'abril de 1994.  
c) Per a la resta dels programes s'estableix un únic termini, que finalitzarà el 30 de juny de 1994.  
En qualsevol dels supòsits regulats anteriorment els projectes es valoraran progressivament a mesura que es presenten. La valoració s'efectuarà per ordre correlatiu segons la data i la numeració assignada en el registre d'entrada corresponent.  
Sempre que no s'hauria esgotat la partida pressupostària corresponent a qualsevol dels programes i mai amb data posterior al 30 de setembre de 1994, la Conselleria de Treball i Afers Socials podrà ampliar els terminis de presentació de sol·licituds.  
Excepcionalment, la Direcció General de Formació i Inserció Professional podrà dispensar l'entitat sol·licitant del compliment dels terminis fixats, sempre que es justifique la necessitat de l'acció formativa i no s'hagués esgotat la corresponent partida pressupostària.  
3. Tramitació.  
Si de l'examen de la documentació aportada per l'interessat, resulta l'absència d'algun document necessari per a la tramitació del procediment o s'hi constata que la sol·licitud no reuneix els requisits necessaris, se li notificarà requeriment escrit amb indicació de la causa que impedeix la continuació del requeriment i se li concedirà un termini de deu dies perquè repare la falta o perquè adjunte els documents preceptius, amb l'advertiment que, si no ho fa així, es procedirà a l'arxiu de l'expedient.  
En qualsevol cas, caldrà admetre l'actuació de l'interessat si es produeix abans o dins del dia en què es notifique la resolució en la qual es considere transcorregut el termini.  
4. Resolució.  
Amb caràcter general, la resolució escau als directors territorials de Treball de les províncies respectives en què es desenvolupen els programes.  
En els programes en què així es determine, les direccions territorials tramitaran les sol·licituds a la Direcció General de Formació i Inserció Professional sense valoració prèvia. En aquest supòsit, la resolució dels esmentats programes escau al director general de Formació i Inserció Professional.  
Els criteris i el procediment de valoració de les sol·licituds de subvenció per a la realització d'accions formatives s'estableixen en cada un dels programes definits en aquesta ordre. Per a l'aplicació d'aquests, se seguiran les instruccions que la Direcció General de Formació i Inserció Professional dictarà a aquest efecte.  
Les direccions territorials de Treball o, si escau, la Direcció General de Formació i Inserció Professional, podrà realitzar, com a pas previ a la proposta de resolució favorable, les adaptacions oportunes a fi que les accions formatives s'ajusten en major mesura als objectius dels programes que cal desenvolupar, i quedarà, en aquest cas, l'eficàcia de la resolució condicionada a l'acceptació per escrit de l'entitat sol·licitant, la qual s'incorporarà a l'expedient.  
El termini màxim per dictar les resolucions serà de quatre mesos des de la data de presentació de sol·licitud. En cas que en aquest termini no es dictarà la resolució, s'entendrà que la sol·licitud ha estat desestimada sense perjudici de l'obligació que té l'administració de resoldre expressament totes les sol·licituds que se li formulen.  
Notificada a les entitats la resolució amb la qual es concedeix la subvenció sol·licitada, aquestes hauran d'iniciar immediatament el procés de captació i selecció de l'alumnat i començar les accions formatives en el termini màxim de 60 dies, comptadors a partir de l'endemà de la notificació de la resolució. Si no es compleix aquest termini, quedarà automàticament resolta l'ajuda concedida i caldrà tornar a l'administració el que s'haja percebut indegudament. Excepcionalment, i per causa justificada, la Direcció General de Formació i Inserció Professional podrà autoritzar la prórroga d'aquest termini.  
Article deu. Recursos  
1. Contra les resolucions, expresses o presumptes, de les direccions territorials de Treball o de la Direcció General de Formació i Inserció Professional, que no exhauriran la via administrativa, s'hi podrà formular recurs ordinari davant la Direcció General de Formació i Inserció Professional, o davant el conseller de Treball i Afers Socials, respectivament, en el termini d'un mes comptador des de la notificació.  
2. En qualsevol cas, per a la interposició del recurs administratiu contra les resolucions presumptes, caldrà que, prèviament, l'interessat acredite l'eficàcia de l'acte presumpte, d'acord amb el que disposa l'article 44 de la Llei 30/1992.  
Article onze. Captació i selecció de l'alumnat  
El procés de captació i selecció de l'alumnat en les accions finançades totalment o parcialment per la Conselleria de Treball i Afers Socials s'ajustarà als criteris que determinarà la Direcció General de Formació i Inserció Professional.  
Article dotze. Justificació de la despesa i meritació de la subvenció  
Una vegada començada l'acció formativa, i després de la presentació per part de l'entitat sol·lictant de la documentació requerida, es procedirà al lliurament del 40% de l'import de la subvenció.  
El percentatge restant de la subvenció es farà efectiu en finalitzar l'acció formativa i amb la declaració prèvia de les despeses originades per la seua realització firmada pel representant de l'entitat segons el model que a aquest efecte es facilite. Aquesta declaració, realitzada amb els fins establerts en l'article 47 del text refós de la Llei d'Hisenda Pública de la Generalitat Valenciana, haurà d'efectuar-se en el termini màxim de tres mesos comptadors des de l'endemà de la finalització de l'acció formativa, i els òrgans competents podran, per a la concessió de les ajudes, sol·licitar de l'entitat l'aportació de tots els documents que calga per dur a cap la correcta fiscalització dels fons destinats a l'exercici dels projectes aprovats i se li concedirà amb aquesta finalitat un termini màxim de deu dies hàbils.  
L'import de la subvenció es minorarà proporcionalment en la quantia corresponent a cada alumne si en el dia 21 després del començament de l'acció formativa no es mantigués el nombre establert en la resolució escaient. Aquest supòsit no serà d'aplicació en els programes TIS i CIS.  
Article tretze. Obligacions de les entitats beneficiàries i conseqüència del seu incompliment.  
1. Són obligacions de les entitats beneficiàries:  
a) Realitzar les accions formatives que fonamenten la subvenció, en els termes tècnics fixats en el projecte de l'acció formativa i els manifestats en la resolució aprovatòria i en el termini fixat a aquest efecte.  
b) Facilitar a la Conselleria de Treball i Afers Socials les tasques de seguiment i control tècnic.  
c) Acreditar davant la Conselleria de Treball i Afers Socials la realització de les accions formatives i de complir els requisits i les condicions per a la concessió de l'ajuda.  
d) La submissió a les actuacions de control financer que escaiguen a la Intervenció General en relació amb les subvencions concedides.  
e) Comunicar a la Conselleria de Treball i Afers Socials la concessió de subvencions o ajudes amb la mateixa finalitat, procedent de qualsevol altra administració o ens públic.  
f) En els programes regulats en el capítol II del títol segon, serà obligació de les entitats beneficiàries gestionar la inserció de l'alumnat que els finalitze. Per comprovar-ho, després de la realització de l'acció formativa, l'entitat acreditarà, davant el director territorial de Treball corresponent, el nivell d'inserció assolit.  
2. Les direccions territorials de Treball i la Direcció General de Formació i Inserció Professional estan facultades per procedir a la minoració o al reintegrament total de les quantitats percebudes i per exigir l'interès de demora, si escau, des del moment del pagament de la subvenció en els següents supòsits:  
a) Quan no es realitzen les accions formatives en el termini fixat a aquest efecte o quan no es justifiquen documentalment les distintes fases de l'acció una vegada realitzades.  
b) Quan s'incomplesquen els requisits o les condicions establerts en la resolució de concessió de les subvencions.  
c) Quan s'observe alguna deficiència en les condicions de realització de l'acció formativa.  
d) Quan s'incomplesca l'obligació de justificar les despeses que ha ocasionat el desenvolupament de l'acció formativa.  
e) Quan l'entitat beneficiària perceba qualsevol quantia econòmica procedent de l'alumnat participant en l'acció formativa, tret d'aquelles accions formatives en les quals es regule expressament aquest concepte en la resolució de concessió.  
Article catorze. Certificacions  
La Direcció General de Formació i Inserció Professional, una vegada comprovat el grau d'aprofitament adquirit per l'alumnat, expedirà el certificat acreditatiu escaient a les persones que superen els cursos de formació realitzats per la pròpia Conselleria de Treball i Afers Socials o pels seus centres col·laboradors.  
CAPíTOL III  
Bases reguladores per a la concessió d'ajudes  
als alumnes assistents a les accions formatives  
Article quinze. Requisits que han de reunir els alumnes i conceptes pels quals es determinen les ajudes  
1. Les persones aturades que finalitzen una acció formativa podran sol·licitar una ajuda econòmica en concepte d'assistència.  
La Conselleria de Treball i Afers Socials podrà concedir o denegar les ajudes atenent a:  
- La disponibilitat pressupostària.  
- La situació sòcio-laboral de la persona sol·licitant.  
- Els dies reals d'assistència.  
- Les despeses de desplaçament quan l'acció formativa es realitze en localitat distinta a la de residència.  
- Qualsevol altra circumstància específica de l'acció formativa.  
2. En el cas dels programes TIS, les ajudes per a l'alumnat es determinen en el capítol corresponent.  
Article setze. Quantia de les ajudes  
Amb caràcter general, la quantia de l'ajuda que s'ha de percebre per cada alumne no podrà ser superior a 1.100 pessetes per dia assistit. Les assignacions econòmiques per a l'alumnat participant en els programes europeus es determinarà en funció de les aportacions de les administracions comunitària, estatal i autonòmica, així com d'altres organismes nacionals o estrangers.  
Article disset. Procediment  
1. Presentació de sol·licituds.  
Els alumnes que desitgen accedir a les ajudes previstes en aquest capítol formalitzaran una sol·licitud dirigida a la Conselleria de Treball i Afers Socials, que s'ajustarà al model que es facilitarà a aquest efecte, a la qual s'adjuntarà certificat acreditatiu dels dies reals d'assistència, expedit per l'entitat col·laboradora, així com fotocòpies del DNI, targeta de demanda d'ocupació i certificat de residència expedit per l'ajuntament escaient.  
Aquests documents es presentaran en el registre de les direccions territorials de la Conselleria de Treball i Afers Socials a Alacant (C/ Pintor Llorenç Casanova, 6), a Castelló (pl. Mª Agustina, 1-2n) i a València (av. Baró de Càrcer, 36), o en qualsevol dels llocs establerts en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
2. Termini de presentació.  
El termini de presentació serà de 30 dies hàbils a partir de l'endemà de la finalització de l'acció formativa.  
3. Tramitació.  
Si de l'examen de la documentació aportada per l'interessat, resulta l'absència d'algun document necessari per a la tramitació del procediment o es constata que la sol·licitud no reuneix els requisits necessaris, se li notificarà requeriment escrit amb indicació de la causa que impedeix la continuació del procediment i se li concedirà un termini de deu dies perquè repare la falta o perquè hi adjunte els documents preceptius, amb l'advertiment que, si no ho fa així, es procedirà a l'arxiu de l'expedient.  
En qualsevol cas, caldrà admetre l'actuació de l'interessat si es produeix abans o dins del dia en què es notifique la resolució en què es considere transcorregut el termini.  
Els expedients seran valorats per ordre correlatiu segons data i numeració assignada en el registre d'entrada corresponent, fins que es produesca l'esgotament dels fons pressupostaris disponibles, habilitats a aquest efecte.  
4. Resolució.  
La resolució de les ajudes econòmiques regulades en aquest títol escau al Conseller de Treball i Afers Socials, a proposta del Director General de Formació i Inserció Professional.  
El termini màxim per dictar les resolucions serà de quatre mesos des de la data de presentació de la sol·licitud. En cas que en l'esmentat termini no es dictés la resolució, s'entendrà que la sol·licitud ha estat desestimada, sense perjudici de l'obligació que té l'administració de resoldre expressament totes les sol·licituds que se li formulen.  
5. Mitjans d'impugnació.  
Contra la resolució del conseller, que exhaurirà la via administrativa, es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors a partir del dia de la notificació o publicació d'aquesta.  
TíTOL PRIMER  
Programes d'integració social per a col·lectius amb  
dificultats subjectives d'integració sòcio-laboral  
CAPíTOL I  
Disposicions generals  
Article divuit. Objectius  
Aquests programes tindran com a objectiu la millora de les oportunitats de col·locació dels col·lectius amb dificultats d'inserció sòcio-laboral i donar respostes específiques, a través de programes formatius, que contribuesquen a pal·liar les desigualtats d'origen dels destinataris i recórrer a les adaptacions i suports precisos per a les persones que, a causa de les seues circumstàncies personals, socials i econòmiques o a factors geogràfics o culturals, puguen tenir dificultats importants per accedir a altre tipus d'accions formatives que els permeten la inserció professional.  
Article dinou. Programes  
Els programes que cal desenvolupar dins d'aquest apartat seran:  
a) Programes de creació i manteniment de tallers d'integració sòcio-laboral (TIS).  
b) Programes de creació i manteniment de centres d'integració sòcio-laboral (CIS).  
Article vint. Col·lectius  
1. Els col·lectius als quals es dirigiran aquests programes són aquells amb especials dificultats per a la inserció o reinserció sòcio-laboral. Hi seran objecte d'especial atenció: discapacitats/des, minories ètniques, marginats/des socials, emigrants, col·lectius de joves menors de 25 anys en situació de risc social (interns/es d'Institucions Penitenciàries) i qualsevol altre col·lectiu en situació de marginació sòcio-laboral.  
2. Els beneficiaris d'aquestes ajudes hauran de complir els següents requisits:  
a) Estar adscrits a programes específics de serveis socials tutelats pels equips dels Serveis Socials Generals.  
b) Estar aturats i constar com a tals en les oficines d'atur.  
Article vint-i-u. Finançament  
1. Els programes compresos en aquest apartat seran finançats, bé a través dels pressupostos de la Generalitat Valenciana, o bé a través del cofinançament dels pressupostos de la Unió Europea, d'acord amb la normativa reguladora del Fons Social Europeu.  
2. La dotació pressupostària per a la concessió de subvencions per al desenvolupament d'aquests programes es finançarà a càrrec de les línies de subvenció 402 i 701.  
Article vint-i-dos. Beneficiaris  
Els programes regulats en aquest títol podran ser promoguts per corporacions locals i/o supramunicipals, entitats públiques i privades sense ànim de lucre.  
Article vint-i-tres. Criteris de valoració dels projectes  
La Conselleria de Treball i Afers Socials, a través de la Direcció General de Formació i Inserció Professional seleccionarà, dins de les seues disponibilitats pressupostàries, aquells projectes que considere que generen majors perspectives en el foment de la qualificació i inserció sòcio-laboral. Aquesta selecció es realitzarà d'acord amb els criteris següents:  
1. Trajectòria de l'entitat sol·licitant en projectes de formació i inserció sòcio-laboral, tenint-hi en compte la seua experiència, qualificació i capacitació per a aquest tipus de programes.  
2. Idoneïtat del projecte quant a la complementarietat amb les polítiques de formació i inserció professional de la Generalitat Valenciana.  
3. Possibilitats d'inserció sòcio-laboral dels col·lectius destinataris dels programes, com a conseqüència del programa formatiu seguit.  
4. Localització geogràfica del programa. Hi serà criteri de valoració favorable i preferent el fet que els programes es desenvolupen en els barris d'acció preferent declarats com a tals per la Conselleria de Treball i Afers Socials.  
5. Serà criteri de valoració favorable que els programes es desenvolupen en col·laboració amb les corporacions locals per a una millor rendibilitat dels recursos municipals disponibles.  
6. Viabilitat, coherència i qualitat tècnica del programa, tenint-hi en compte:  
a) Adequació del programa als objectius generals i específics definits per a ell en aquesta convocatòria.  
b) Els recursos humans, tècnico-didàctics i infrastructura disponible per al desenvolupament del programa.  
c) Viabilitat econòmica del programa.  
CAPíTOL II  
Programes de creació i manteniment de tallers  
d'integració sòcio-laboral (TIS)  
Article vint-i-quatre. Objectius.  
Els TIS són programes formatius que s'orienten a la consecució dels següents objectius:  
a) Ampliar la formació de les persones, amb vista a l'adquisició de capacitats pròpies de l'ensenyament bàsic, a fi de permetre'n la incorporació a la vida activa i, si escau, prosseguir estudis, especialment de formació professional.  
b) Preparar les persones per a l'exercici d'activitats professionals, en oficis o ocupacions acords amb les seues capacitats i expectatives personals, especialment en aquelles sectors de l'activitat econòmica valenciana amb majors possibilitats d'inserció sòcio-laboral.  
c) Desenvolupar i afermar la seua maduresa personal mitjançant l'adquisició d'hàbits i habilitats que els permeten participar com a treballadors/es en el treball i en l'activitat social i cultural.  
Article vint-i-cinc. Característiques dels programes  
Per donar resposta als objectius definits en l'apartat anterior, caldrà desenvolupar els aspectes organitzatius i didàctics de l'acció concreta i elaborar una memòria en la qual s'indicarà per aquest ordre els següents aspectes:  
a) La durada dels programes serà variable, en funció del moment i dels perfils de l'alumnat. En tot cas tindran una durada que podrà oscil·lar des de les 800 a les 1.000 hores lectives.  
b) El nombre d'alumnes per taller oscil·larà entre 10 i 20 alumnes.  
c) S'estableix una estructura general per a tots els tallers en què més de la meitat del temps es dedicarà a la formació professional específica, d'aquesta manera queda assentat que es es tracta de programes clarament professionalitzadors, no sols pels seus objectius, sinó també pel pes específic del component de formació escaient. La formació bàsica haurà de tenir prou pes com per satisfer els objectius del programa i s'hi desenvoluparan també aspectes de formació i orientació laboral perquè l'alumnat es familiaritze amb el marc legal, de condicions de treball i de relacions laborals de l'àmbit professional de què es tracte i els dotarà dels recursos i de l'orientació necessària per a la recerca d'un lloc de treball i/o per a l'autoocupació.  
En conseqüència, els TIS tindran la següent estructura:  
1. àrea de formació professional específica (FPE), a la qual es dedicarà el 60% del temps total.  
2. àrea de formació i orientació laboral (FOL), a la qual es dedicarà el 10% del temps total.  
3. àrea de formació bàsica (FB), a la qual es dedicarà el 25% del temps total.  
4. Tutoria, a la qual es dedicarà el 5% del temps total.  
Article vint-i-sis. Quantia de les subvencions  
Es podran atorgar subvencions als projectes de creació i manteniment de tallers d'integració sòcio-laboral pel següents conceptes:  
1. En TIS de nova creació que requeresquen realitzar inversions en instal·lacions, maquinària i utillatge, s'hi podran atorgar subvencions de fins al 65% per projecte.  
2. En TIS de nova creació i en els ja existents, s'hi podran atorgar subvencions per despeses de professorat i personal de suport de fins al 65% del projecte.  
3. En concepte d'assegurança d'accidents, mitjans i material didàctic, s'hi podran atorgar subvencions de fins al 65% per projectes.  
4. L'alumnat participant rebrà una assignació econòmica en concepte d'assistència per un import de fins 1.100 pessetes per dia assistit.  
CAPíTOL III  
Programes de creació i manteniment de centres   
d'integració sòcio-laboral (CIS)  
Article vint-i-set. Objectius  
Els centres d'integració sòcio-laboral són els que tenen com a objectiu fonamental iniciar les persones amb dificultats subjectives de col·locació en la vida laboral perquè, a través de l'activitat productiva, assolesquen una formació professional i uns hàbits de treball que els permeten integrar-se a curt i a mitjan termini en el món laboral.  
Article vint-i-vuit. Característiques dels programes  
1. Les activitats dels CIS hauran de reunir les següents condicions:  
a) Inspirar-se en perfils professionals d'un nivell de qualificació elemental i vigents en el mercat de treball.  
b) Desenvolupar els coneixements necessaris per adquirir les capacitats i l'ensinistrament professional escaients als llocs de treball relacionats amb l'activitat del CIS i en el nivell corresponent.  
c) Estar dissenyat de manera que siga fàcil adaptar-lo a una situació real d'ocupació.  
d) L'organització dels espais i mitjans tècnics, així com les normes de funcionament han de respondre també al requisit de realitat sòcio-laboral.  
Per donar respostes a les condicions anteriors, caldrà desenvolupar una memòria que establesca els aspectes organitzatius i didàctics de l'activitat formativa de què es tracte.  
2. Els centres d'integració sòcio-laboral hauran de reunir les següents característiques:  
a) Actuar amb personalitat jurídica de promotor, o bé adoptar formes jurídiques admeses per la legislació vigent.  
S'entén per promotor, a l'efecte d'aquesta convocatòria, tota entitat dotada de personalitat jurídica pròpia que assumesca el risc i perill de les activitats que en cada cas siguen subvencionades.  
b) Posseir estructura i organització de caràcter empresarial i participar en activitats productives o de serveis.  
c) Tenir una plantilla de personal amb relació laboral, on si més no un 51% dels/de les treballadors/es procedesquen de programes específics de reinserció social.  
d) La permanència en el centre d'integració sòcio-laboral del/s treballadors/es beneficiaris/es de programes específics de reinserció laboral, tindrà caràcter transitori, sense perjudici d'aquells projectes que produesquen contractacions indefinides.  
e) En el cas que els CIS actuen amb la personalitat jurídica del promotor, el requisit de l'apartat c s'entén referit estrictament al personal que configure la plantilla del mateix CIS.  
Article vint-i-nou. Quantia de les subvencions  
Les accions referides en l'article anterior es podran subvencionar en els conceptes i pels imports següents:  
1. Per a projectes de CIS de nova creació, que requeresquen la realització d'inversions generadores de llocs de treball per als col·lectius objecte d'aquesta convocatòria, s'hi podran atorgar ajudes de fins a dos milions (2.000.000) de pessetes per lloc de treball creat.  
2. Per a projectes de CIS de nova creació, amb activitats que no requresquen inversions, se subvencionarà la contractació de persones en situació de marginació amb una quantia de fins a 750.000 pessetes, per contracte anual, a jornada completa.  
3. Per renovació de plantilles en CIS ja creats, les contractacions que es produesquen com a conseqüència de la mobilitat de la plantilla, es podran subvencionar fins amb 500.000 pessetes per contracte anual a jornada completa.  
4. Per pròrrogues contractuals en CIS ja creats. En casos excepcionals en què, mitjançant l'escaient informe de l'òrgan competent de serveis socials, s'hi demostre la necessitat de prorrogar l'estada en el centre d'un/a treballador/a, a fi de possibilitar-ne el procés de reinserció, aquestes pròrrogues s'incentivaran fins amb 500.000 pessetes per pròrroga anual a jornada completa.  
5. Assistència tècnica. En tots els supòsits anteriors, quan el centre tinga mancances en alguna de les àrees de gestió es podran concedir ajudes per a assistència tècnica que financen fins al 80% del seu cost total per un any.  
TíTOL SEGON  
Programes d'inserció al treball  
CAPíTOL I  
Disposicions generals  
Article trenta. Objectius  
1. Aquests programes tindran per objectiu:  
a) La capacitació per a la inserció laboral de qui no tinga els nivells de qualificació adequats.  
b) La requalificació i/o perfeccionament professional motivada per l'aparició de noves tècniques o necessitats de reconversió.  
c) El perfeccionament professional a través d'accions transnacionals.  
d) Contribuir a la promoció de l'autoocupació i fomentar, mitjançant l'assistència tècnica, la creació de noves empreses.  
Article trenta-u. Programes  
1. Els programes que cal desenvolupar dins d'aquest apartat seran:  
a) Programes de formació ocupacional en col·laboració amb les entitats beneficiàries i que siguen d'aplicació en la Comunitat Valenciana.  
b) Programes de formació i desenvolupament empresarial.  
c) Programes formatius dirigits específicament a la incorporació de noves tecnologies.  
d) Accions formatives dirigides a l'especialització professional.  
Article trenta-dos. Col·lectius  
Els col·lectius a què es dirigiran aquests programes són:  
a) Aturats/des perceptors de prestacions o de subsidi d'atur.  
b) Aturats/des majors de 25 anys, en especial els qui porten inscrits més d'un any com a aturats, encara que no es troben en la situació prevista en l'apartat a).  
c) Aturats/des menors de 25 anys que haguessen perdut una ocupació anterior, de si més no 6 mesos de durada, encara que no es troben en la situació prevista en l'apartat a).  
d) Joves aturats que es troben inscrits com a aturats.  
e) Dones aturades amb càrregues familiars.  
f) Persones en situació d'atur majors de 45 anys.  
g) Col·lectius en situació de risc social (interns/nes d'institucions penitenciàries).  
h) Joves que es troben prestant servei en les FFAA o prestació social substitutòria.  
i) Postgraduats/des joves, de qualsevol facultat, escola o institut de formació professional (FP2 o equivalent) en situació d'atur.  
Article trenta-tres. Finançament  
Els programes compresos en aquest apartat seran finançats, bé a través dels pressupostos de la Generalitat Valenciana, bé a través del cofinançament dels pressupostos de la Unió Europea, d'acord amb la normativa reguladora del Fons Social Europeu, o bé per l'Estat mitjançant la transferència de fons per a la gestió del Pla Nacional de Formació i Inserció Professional.  
Article trenta-quatre. Beneficiaris  
Podran col·laborar en la realització dels programes regulats en aquest apartat empreses, organitzacions empresarials, organitzacions sindicals i institucions públiques o privades.  
Article trenta-cinc. Requisits dels projectes formatius  
Tots els projectes formatius hauran de complir almenys els següents requisits:  
a) Tenir vocació i finalitat absolutament laboral i amb la màxima immediatesa en el temps, preparar per a l'exercici immediat d'ocupacions concretes, enteses aquestes com el conjunt de llocs de treball afins.  
b) Tenir una durada màxima de 400 hores, excepte en els programes de formació i desenvolupament empresarial.  
c) Tenir un component formatiu eminentment professionalitzador que permeta l'adquisició de les capacitats, competències i ensinistrament professional necessaris per a l'exercici de l'ocupació concreta de què es tracte.  
d) Tenir la justificació en perfils ocupacionals vigents en els mercats de treball locals.  
Article trenta-sis. Característiques dels projectes formatius  
Per donar resposta als requisits definits en l'apartat anterior, caldrà desenvolupar els aspectes organitzatius i didàctics de l'acció concreta de què es tracte i elaborar-ne una memòria on s'indicaran per aquest ordre els següents aspectes:  
1. Denominació de l'acció formativa.  
2. Col·lectiu a què va dirigida l'acció formativa d'entre els enumerats per a aquest programa en aquesta ordre i justificació d'aquest o d'aquests.  
3. Perfil de l'alumnat cap al qual està dirigida l'acció formativa.  
4. Formulació dels objectius que cal assolir respecte de l'ocupació amb el desenvolupament de l'acció formativa.  
5. Formulació dels objectius formatius de l'acció, amb especificació de la qualificació professional adquirida al seu final, enunciats en forma de competència professional (ser capaç de...).  
6. Continguts formatius de l'acció, definits en funció de les capacitats anteriorment enunciades, així com la descripció de les activitats que cal realitzar durant el desenvolupament de l'acció formativa.  
7. Orientacions didàctiques per a la consecució dels objectius previstos, tant pel que fa a la metodologia utilitzable, com a les activitats d'ensenyament/aprenentatge i procés d'avaluació.  
8. Descripció d'espais, mitjans i materials que cal utilitzar durant el desenvolupament de l'acció formativa.  
9. Perfil del professorat que realitzarà la formació, amb justificació d'aquest perfil en funció de l'acció formativa, s'assenyalarà i s'acreditarà (adjuntar documents) la seua titulació i experiència professional i docent.  
10. Proposta organitzativa de l'acció amb indicació de: la durada total, horari i temps assignat a cada un dels mòduls formatius.  
11. Desglossament del pressupost necessari per dur a cap l'acció formativa. S'hi indicarà el percentatge del cost global que se sol·licita a l'administració en concepte de subvenció.  
Article trenta-set. Criteris generals de valoració dels projectes  
1. Quant a l'entitat:  
a) Trajectòria de l'entitat sol·licitant en projectes de formació i inserció professional, tenint-hi en compte la seua experiència, qualificació i capacitació per a aquest tipus de programes. Tindran prioritat aquelles entitats que acrediten majors percentatges d'inserció d'assistents a accions formatives desenvolupades anteriorment.  
b) Evolució de la plantilla de l'entitat sol·licitant, quan escaiga, en els tres darrers anys.  
c) Pel que fa als programes inclosos en el capítol II d'aquest títol, s'hi tindrà en compte el nivell d'inserció laboral assolit per l'alumnat format per l'entitat sol·licitant a través de projectes formatius aprovats en convocatòries anteriors, per la Conselleria de Treball i Afers Socials.  
2. Quant al centre proposat per al desenvolupament de l'acció formativa:  
a) Idoneïtat de la infrastructura quant a instal·lacions, aules i tallers per desenvolupar l'acció formativa proposada.  
b) Accessibilitat a aquest de persones amb disminució física.  
3. Quant al projecte formatiu:  
a) Idoneïtat del projecte quant a la seua adequació amb les polítiques de formació i inserció professional de la Generalitat Valenciana.  
b) Viabilitat, coherència i qualitat tècnica del programa tenint en compte:  
- L'adequació del programa als objectius generals i específics definits per a aquest en aquesta ordre.  
- Els recursos humans i tècnico-didàctics disponibles per al desenvolupament del programa. S'hi valorarà preferentment la major experiència professional demostrada pels docents en relació a la matèria objecte de l'acció formativa.  
- Viabilitat econòmica del projecte.  
c) Expectatives d'ocupació a través de la realització de l'acció formativa, justificades mitjançant el pla de prospecció realitzat per l'empresa sol·licitant. En aquest sentit tindran prioritat per aquest ordre:  
- Aquells projectes que corresponguen a compromisos formals d'empreses per contractar els assistents i en funció de la durada dels contractes.  
- Relació de les empreses amb què s'ha establert contacte i que han demostrat interès en l'acció formativa, amb indicació de la persona de contacte i del càrrec que ocupa en l'empresa.  
d) Tindran preferència aquells projectes formatius que es corresponguen amb ocupacions que presenten expectatives reals d'ocupació i que no es puguen ocupar per la inexistència de treballadors amb la qualificació adequada.  
CAPíTOL II  
Programes de formació ocupacional en col·laboració  
amb entitats beneficiàries  
Article trenta-vuit. Objectius  
Proporcionar als/les aturats/des les qualificacions requerides pel sistema productiu i insertar-los professionalment quan aquests no tinguen formació professional específica o quan la seua qualificació resulte insuficient o inadequada.  
Article trenta-nou. Característiques específiques dels projectes formatius  
Els projectes formatius presentats per aquest programa hauran d'incloure obligatòriament en la memòria del projecte mòduls de seguretat i higiene i de tècniques de recerca d'ocupació.  
A aquest efecte, la Direcció General de Formació i Inserció Professional donarà les directrius tècniques necessàries per al desenvolupament d'aquests.  
Article quaranta. Finançament  
La dotació pressupostària per a la concessió de subvencions per al desenvolupament d'aquests programes es finançarà a càrrec de les línies de subvenció 401.  
Article quaranta-u. Quantia de les subvencions  
S'establirà d'acord amb els conceptes estipulats en la Resolució de 31 de març de 1992 (BOE 25.04.1992) del Ministeri de Treball o norma que la substituesca.  
CAPíTOL III  
Programes de formació i desenvolupament empresarial  
Article quaranta-dos. Objectius  
Els programes regulats en aquest apartat tenen com a objectiu:  
a) Contribuir a la difusió de la cultura empresarial i al foment de l'economia social.  
b) Capacitar les persones emprenedores perquè tinguen la possibilitat de dur a la pràctica les seues idees o iniciatives empresarials dotant-les d'eines i coneixements necessaris per a la creació d'un nou negoci.  
Article quaranta-tres. Característiques dels projectes formatius  
Les accions formatives acollides a aquests programes tindran la següent estructura:  
a) àrea de formació bàsica empresarial. Els conceptes fonamentals que es desenvoluparan en aquesta àrea seran:  
- Entorn jurídic d'una empresa.  
- Sistemes fiscals i financers.  
- Distintes funcions d'una empresa: planificació, producció, màrqueting i comercialització, gestió i qualitat.  
- Aplicacions informàtiques.  
- Recursos humans.  
b) àrea de simulació d'empreses que desenvolupe els requisits mínims de viabilitat d'un projecte d'empresa. Estarà integrada per una formació teòrica conjunta i per una tutoria pràctica individualitzada que finalitzarà amb l'elaboració d'un pla de negoci, i d'un dictamen sobre el projecte amb recomanacions concretes per a la viabilitat.  
La durada de l'acció formativa serà com a màxim de 200 hores.  
El nombre d'alumnes participants en cada projecte formatiu oscil·larà entre 15 i 20.  
Article quaranta-quatre. Característiques específiques de l'alumnat  
Aquests programes aniran dirigits, preferentment, a titulats universitaris i tècnics especialistes (FP2 o equivalent) que estiguen interessats a iniciar el seu propi negoci i que requeresquen la formació necessària per a això.  
Article quaranta-cinc. Criteris de valoració dels projectes  
a) La incidència positiva que el projecte puga produir en la creació de noves empreses en l'àmbit de la Comunitat Valenciana.  
b) També seran d'aplicació per a aquests programes els criteris enunciats en els punts 1, 2 i 3 (apartats a i b) de l'article 37 del capítol I d'aquest títol.  
Article quaranta-sis. Finançament  
La dotació pressupostària per a la concessió de subvencions per al desenvolupament d'aquests programes es finançarà a càrrec de la línia pressupostària 401.  
Article quaranta-set. Quantia de les subvencions  
La Conselleria de Treball i Afers Socials podrà subvencionar els programes presentats en els conceptes i pels imports següents:  
- Docència corresponent a l'àrea de formació bàsica empresarial fins a 10.000 pessetes/hora.  
- Serveis d'assessorament prestats per professionals que hagen intervingut com a assessors per a l'àrea de simulació d'empreses. Fins a 100.000 pessetes per assessor (un màxim de tres).  
- Direcció i coordinació, selecció de l'alumnat, assegurances, reproducció del material didàctic i despeses generals. Fins a 700.000 pessetes amb la prèvia justificació de la despesa.  
- Materials per a l'elaboració dels projectes de negoci, fins a 4000.000 pessetes amb la prèvia justificació de la despesa.  
CAPíTOL IV  
Programes formatius dirigits específicament  
a la incorporació de noves tecnologies  
Article quaranta-vuit. Objectius  
Afavorir l'adquisició d'habilitats per ocupar llocs de treball directament vinculats a la generació i utilització de tecnologies innovadores.  
Article quaranta-nou. Característiques específiques dels projectes formatius  
a) Els projectes formatius presentats per aquest programa es definiran prenent en consideració els camps d'aplicació de tecnologies innovadores en les activitats relacionades amb: l'electrònica, informàtica, telecomunicació, automàtica i robòtica, energies renovables, nous materials, aqüicultura i agroalimentació.  
b) Definició dels perfils típics dels llocs d'alta qualificació que emergeixen acompanyant el procés d'adopció i difusió de les tecnologies innovadores.  
Article cinquanta. Criteris de valoració dels projectes  
a) Aquells que presenten major incidència en els sectors productius de l'economia valenciana.  
b) També seran d'aplicació per a aquests programes els criteris enunciats en les disposicions generals d'aquest títol.  
Article cinquanta-u. Característiques específiques de l'alumnat  
Aquests programes aniran dirigits preferentment a titulats universitaris i a tècnics especialistes (FP2 o equivalent) que complesquen els perfils requerits quant a formació general i específica, experiència professional i altres elements de qualificació exigits per accedir en les millors condicions a aquesta formació.  
Article cinquanta-dos. Finançament  
La dotació pressupostària per a la concessió de subvencions per al desenvolupament d'aquests programes es finançarà a carrec de la línia pressupostària 401.  
Article cinquanta-tres. Quantia de les subvencions  
La Conselleria de Treball i Afers Socials podrà subvencionar els programes presentats en els conceptes i pels imports següents:  
- Docència: fins a 10.000 pessetes/hora.  
- Direcció i coordinació, selecció de l'alumnat, assegurances, reproducció del material didàctic i despeses generals, fins a 300.000 pessetes, amb la prèvia justificació de la despesa.  
CAPíTOL V  
Accions formatives dirigides a   
l'especialització professional  
Article cinquanta-quatre. Objectius  
a) Dotar d'elements instrumentals específics per a l'exercici professional especialitzat.  
b) Orientar el perfil curricular dels destinataris cap al mercat laboral.  
c) Afavorir l'accés a nivells d'ocupació amb exigències de qualificació professional especialitzada.  
d) Promoure l'adquisició de perfils curriculars amb projecció europea.  
e) Atendre tots aquells àmbits professionals no regulats en els capítols tres i quatre d'aquest títol.  
Article cinquanta-cinc. Característiques dels projectes formatius  
Les accions formatives acollides a aquests programes s'hauran de definir tenint en compte les necessitats d'ampliació o actualització de coneixements, de tècniques i habilitats de l'àrea específica en què s'inscriu l'acció, derivades de l'evolució de les distintes professions.  
Article cinquanta-sis. Criteris de valoració dels projectes  
a) Aquells que presenten major incidència en els sectors productius de l'economia valenciana.  
b) També seran d'aplicació per a aquests programes els criteris enunciats en les disposicions generals d'aquest títol.  
Article cinquanta-set. Característiques específiques de l'alumnat  
Aquests programes aniran dirigits preferentment a titulats universitaris i tècnics especialistes (FP2 o equivalent) que complesquen els perfils requerits quant a formació general i específica, experiència professional, i altres elements de qualificació exigits per accedir en les millors condicions a aquesta formació.  
Article cinquanta-vuit. Finançament  
La dotació pressupostària per a la concessió de subvencions per al desenvolupament d'aquests programes es finançarà a carrec de la línia pressupostària 401.  
Article cinquanta-nou. Quantia de les subvencions  
La Conselleria de Treball i Afers Socials podrà subvencionar els programes presentats en els conceptes i pels imports següents:  
- Docència: fins a 10.000 pessetes/hora.  
- Direcció i coordinació, selecció de l'alumnat, assegurances, elaboració del material didàctic i despeses generals, fins a 300.000 pessetes, amb la prèvia justificació de la despesa.  
TíTOL TERCER  
Programes de promoció i desenvolupament econòmic per a petites i mitjanes empreses  
Article seixanta. Objectius  
a) Promoure la formació en petites i mitjanes empreses, a fi d'adaptar la qualificació dels seus treballadors/es als canvis tecnològics i innovacions produïdes en l'àmbit de la gestió i de la producció.  
b) Afavorir el reciclatge i la requalificació d'aquests i ampliar així les seues possibilitats de promoció i estabilitat en el treball.  
Article seixanta-u. Programes  
Els programes que cal desenvolupar dins d'aquest apartat seran:  
a) Programes de formació professional en tècniques de gestió d'empreses.  
b) Programes de formació professional en tècniques de producció.  
Article seixanta-dos. Col·lectius  
Gestors, caps mitjans i mà d'obra qualificada de petites i mitjanes empreses.  
Article seixanta-tres. Finançament  
1. Els programes compresos en aquest apartat seran finançats a través dels pressupostos de la Generalitat Valenciana.  
2. La dotació pressupostària per a la concessió de subvencions per al desenvolupament d'aquests programes es finançarà a càrrec de la línia pressupostària 403.  
Article seixanta-quatre. Quantia de les subvencions  
La Conselleria de Treball i Afers Socials podrà subvencionar els programes presentats en els conceptes i pels imports següents:  
- Docència: fins a 10.000 pessetes/hora.  
- Direcció i coordinació, selecció de l'alumnat, assegurances, reproducció del material didàctic i despeses generals, fins a 300.000 pessetes, amb la prèvia justificació de la despesa.  
Article seixanta-cinc. Beneficiaris  
Els programes regulats en aquest títol seran promoguts per les petites i mitjanes empreses de la Comunitat Valenciana, directament o a través de les seues associacions empresarials, amb capacitat de representació institucional.  
A l'efecte d'aquesta ordre, s'entendran per PIMES aquelles que compten amb un màxim de 250 treballadors/es.  
Article seixanta-sis. Requisits específics dels projectes  
Per a la concessió d'aquestes ajudes, caldrà informe previ dels delegats de personal o del comité d'empresa sobre els projectes formatius presentats.  
Article seixanta-set. Característiques dels projectes  
Per a les accions formatives que es presenten a l'empara d'aquest programa, s'elaborarà una memòria que s'ajuste i que desenvolupe els següents aspectes:  
a) Tenir una durada màxima de 150 hores.  
b) Tenir la justificació necessària quant a la seua contribució al creixement de la producció, de la productivitat o al desenvolupament de l'organització.  
c) Definir les funcions i, amb aquestes, els coneixements i capacitats necessaris que ha d'adquirir i de realitzar el col·lectiu que cal formar i caracteritzar les activitats formatives.  
d) Descriure el col·lectiu a què es dirigeix l'acció formativa quant al seu perfil, categoria o grup professional, criteris de selecció i nombre de participants.  
e) Descriure els espais, mitjans i materials que cal utilitzar en el desenvolupament de l'acció formativa.  
f) Caracteritzar l'equip docent responsable de l'acció formativa pel que fa a l'experiència professional, docent i titulació.  
g) Establir l'organització temporal de l'acció formativa.  
h) Desglossar el pressupost necessari per dur a cap l'acció formativa, amb indicació del percentatge del cost global que se sol·licita a l'administració en concepte de subvenció.  
Article seixanta-vuit. Criteris de valoració dels projectes  
1. Experiència, qualificació i capacitació de l'empresa sol·licitant per al desenvolupament de l'acció. S'hi prendrà en consideració la dimensió de la PIME i es prioritzaran aquelles amb menys de 25 treballadors/es.  
2. Idoneïtat del projecte quant a la seua complementarietat amb les polítiques de la Generalitat Valenciana referides a la competitivitat del teixit empresarial valencià.  
3. Viabilitat, coherència i qualitat tècnica del programa, tenint-hi en compte:  
a) Adequació del programa als objectius generals i específics definits per a ell en aquesta convocatòria.  
b) Els recursos humans, tècnico-didàctics i infrastructura disponible per al desenvolupament del programa.  
c) Viabilitat econòmica del programa.  
4. Contribució de l'acció a l'afavoriment d'una cultura de formació contínua en l'empresa.  
5. Les accions formatives hauran de comptar amb l'informe favorable dels representants legals dels treballadors.  
TíTOL QUART  
Programes de formació a distància  
CAPíTOL I  
Disposicions generals  
Article seixanta-nou. Objectius  
El desenvolupament de la formació professional ocupacional en la modalitat a distància tindrà com a objectiu atendre les necessitats de formació ocupacional d'aquells col·lectius d'aturats que:  
a) No tinguen possibilitats de desplaçar-se als llocs on es desenvolupen les accions formatives adients als seus interessos i/o demandes de qualificació de la seua zona.  
b) Encara que visquen en els llocs on es desenvolupen les accions formatives que els interessen, no hi puguen assistir perquè és superior la demanda a l'oferta.  
Article setanta. Característiques dels programes  
1. Per a les accions formatives que es presenten a l'empara d'aquest programa s'elaborarà una memòria que s'ajuste i que desenvolupe els següents aspectes:  
a) Les condicions formatives tindran un caràcter eminentment ocupacional i la seua oferta estarà d'acord amb la planificació efectuada segons les prioritats detectades per l'observatori d'ocupació-formació.  
b) Les accions formatives que es realitzen a distància tindran que atendre els mateixos objectius i continguts que els d'igual denominació que es realitzen en règim presencial.  
c) El nombre màxim d'alumnes per tutoria en cada programa serà de 60 alumnes i no podrà ser inferior a 45.  
d) Cada programa estarà integrat per mòduls que hauran de constituir l'itinerari formatiu que permeta assolir un determinat nivell de qualificació ocupacional. L'estructura d'aquests mòduls haurà d'estar d'acord amb les característiques exigides per als programes d'inserció al treball definits en els capítols I i II del títol segon d'aquesta ordre.  
2. Tots els programes hauran de comptar amb els següents instruments:  
a) Mitjans didàctics: constituïts pel conjunt de materials escrits, àudio-visuals, informàtics i/o ferramentes i materials fungibles idonis per a la consecució dels objectius de l'empresa.  
b) Sistema de tutoria: la tutoria s'exercirà a través dels mitjans de comunicació habituals. Serà de caràcter obligatori o facultatiu per a l'alumne en horari continu o limitat. Aquests aspectes hauran de ser definits amb la major precisió possible per a cada un dels programes.  
c) Mètodes i tècniques d'avaluació: s'hi haurà de definir el sistema d'avaluació més idoni per a cada programa i les seues característiques.  
d) Procediment de seguiment i control: s'hi hauran d'especificar els procediments de seguiment i control que permeten seguir l'activitat de l'alumnat, mesurar-ne la interacció amb el programa i prevenir-ne la deserció, a més de complir les funcions administratives i de gestió.  
e) Instal·lacions: s'hi hauran de definir les instal·lacions necessàries per al correcte desenvolupament del programa i estar constituïdes si més no per un centre de tutoria, una oficina de gestió i un centre per al desenvolupament de pràctiques i activitats.  
f) Organització i recursos: caldrà especificar-hi el model organitzatiu i de gestió, i els recursos humans i materials disponibles per a l'execució dels programes.  
Article setanta-u. Col·lectius  
Els col·lectius que es podran acollir a aquest programa són:  
a) Aturats/des perceptors de prestació o subsidi d'atur.  
b) Aturats/des majors de 25 anys, en especial els que porten inscrits més d'un any com a aturats, encara que no es troben en la situació prevista en l'apartat a).  
c) Aturats/des menors de 25 anys i que hagueren perdut una ocupació anterior, de si més no 6 mesos de durada, encara que no es troben en la situació prevista en l'apartat a).  
d) Joves aturats menors de 25 anys i que accedesquen a la primera ocupació i que no tinguen el títol de graduat escolar o equivalent.  
e) Dones amb càrregues familiars inscrites en les oficines de l'atur.  
f) Persones en situació d'atur majors de 45 anys.  
g) Col·lectius amb especials dificultats per a la inserció o reinserció sòcio-laboral. Seran objecte d'especial atenció: discapacitats/des, minories ètniques, marginats/des socials, emigrants i qualsevol altre col·lectiu en situació de marginació sòcio-laboral.  
h) Col·lectius de joves menors de 25 anys, en situació de risc social (interns/es d'Institucions Penitenciàries).  
i) Joves que es troben prestant servei en les FFAA.  
j) Postgraduats/des joves en actiu o en situació d'atur.  
Tindran preferència aquells aspirants que es troben almenys en una de les següents situacions:  
- Haver estat anteriorment demandant de cursos de formació professional ocupacional i no haver obtingut plaça en cap dels cursos que s'oferien.  
- Residir en la zona d'influència del centre de formació i inserció professional i no tenir possibilitat de desplaçar-se de manera continuada a aquest centre.  
Article setanta-dos. Requisits específics dels beneficiaris  
Podran col·laborar en la reralització d'aquests programes aquelles empreses, entitats o institucions públiques o privades que acrediten experiència en el desenvolupament de projectes de formació a distància, que disposen dels mitjans necessaris per desenvolupar-lo i dels serveis pedagògics i administratius suficients per realitzar adequadament les tasques de suport i d'ajuda a l'alumnat en el programa presentat.  
Article setanta-tres. Criteris de valoració dels programes  
1. Quant a l'entitat:  
a) Trajectòria de l'entitat sol·licitant en projectes de formació i inserció professional, tenint en compte la seua experiència, qualificació i capacitació per a aquest tipus de programes. Tindran prioritat aquelles entitats que acrediten majors percentatges d'inserció d'assistents a accions formatives desenvolupades anteriorment.   
2. Quant al centre proposat per al desenvolupament de l'acció formativa:  
a) Accessibilitat a aquest de persones amb disminució física.  
b) Idoneïtat de la infrastructura quant a instal·lacions, aules i tallers per desenvolupar l'acció formativa proposada.  
3. Quant al projecte formatiu:  
a) Idoneïtat del projecte quant a la seua complementarietat amb les polítiques de formació i inserció professional de la Generalitat Valenciana.  
b) Viabilitat, coherència i qualitat tècnica del programa, tenint-hi en compte:  
- L'adequació del programa als objectius generals i específics definits per a aquest en aquesta ordre.  
- Els recursos humans i tècnico-didàctics disponibles per al desenvolupament del programa, s'hi valorarà preferentment la major experiència professional demostrada pels docents en relació a la matèria objecte de l'acció formativa.  
- Viabilitat econòmica del projecte.  
c) Expectatives d'ocupació a través de la realització de l'acció formativa, justificades mitjançant el pla de prospecció realitzat per l'empresa sol·licitant. En aquest sentit tindran prioritat per aquest ordre:  
- Aquells projectes que corresponguen a compromisos formals d'empreses per contractar els assistents i en funció de la durada dels contractes.  
- Documents firmats per empreses que demostren la conveniència de la seua realització.  
- Relació de les empreses amb què s'ha establert contacte i que han demostrat interés en l'acció formativa, amb indicació de la persona de contacte i del càrrec que ocupa en l'empresa.  
d) En determinats casos, tindran preferència aquells projectes formatius que es corresponguen amb ocupacions que presenten expectatives reals d'ocupació i que no es puguen ocupar per la inexistència de treballadors amb la qualificació adequada.  
Article setanta-quatre. Finançament  
1. Els programes compresos en aquest títol es finançaran, bé a través dels pressupostos de la Generalitat Valenciana, bé a través del cofinançament dels pressupostos de la Unió Europea, d'acord amb la normativa reguladora del Fons Social Europeu, o bé a través del marc del Pla Nacional de Formació i Inserció Professional.  
2. La dotació pressupostària per a la concessió de subvencions per al desenvolupament d'aquests programes es finançarà a càrrec de la línia de subvenció 401.  
Article setanta-cinc. Quantia de les subvencions  
La Conselleria de Treball i Afers Socials podrà subvencionar la realització d'aquests programes en els conceptes següents:  
a) Per despeses del desenvolupament del programa.  
b) Per tutoria.  
c) Per despeses de gestió, administració i altres despeses generals.  
d) Despeses de creació i reproducció dels materials i mitjans didàctics.  
e) Equips de pràctiques.  
DISPOSICIONS ADDICIONALS  
Primera  
Sense menyscapte del que estableix aquesta ordre, la Conselleria de Treball i Afers Socials establirà programes de col·laboració amb les conselleries d'Educació i Ciència; Indústria i Turisme, i d'Agricultura, Pesca i Alimentació; a fi de rendibilitzar els recursos que aquests departaments destinen al desenvolupament de la formació professional en la Comunitat Valenciana.  
Segona  
La Conselleria de Treball i Afers Socials, amb càrrec a les línies de subvenció previstes en aquesta ordre, podrà subscriure convenis de col·laboració amb entitats públiques o privades per executar als seus centres de formació i inserció professional els programes previstos en aquesta ordre i totes les accions formatives que considere oportunes per a l'eficaç compliment de les seues competències.  
Tercera  
La Conselleria de Treball i Afers Socials, mitjançant resolució regularà les condicions, les característiques i el funcionament de les entitats col·laboradores.  
Quarta  
En el supòsit que en alguns dels programes regulats en aquesta ordre no s'esgote la partida pressupostària assignada per falta de sol·licituds, la Direcció General de Formació i Inserció Professional podrà transferir la quantitat sobrant a qualsevol dels altres programes fixats en aquesta.  
DISPOSICIó TRANSITòRIA  
Les sol·licituds de subvenció presentades a l'empara de l'Ordre de 26 de gener de 1993 (DOGV 11.02.93) de la Conselleria de Treball i Afers Socials que no hauran estat resoltes en la data de publicació d'aquesta ordre, podran ser considerades com a sol·licituds presentades dins del termini i en la forma escaient, d'acord amb l'article novè d'aquesta ordre, sempre que l'acció formativa proposada es considere, segons el criteri de la Direcció General de Formació i Inserció Professional, adequada a la planificació d'aquest exercici econòmic; i en conseqüència, podran ser considerades en la programació de l'exercici econòmic de 1994. En el cas que, examinats els expedients, els fora concedida subvenció, serà condició prèvia d'aquesta l'acceptació per part de l'interessat.  
València, 24 de febrer de 1994  
El conseller de Treball i Afers Socials,  
FRANCISCO J. SANAHUJA SANCHIS


Còpia Permalink ELI